སྟོན་པའི་གཞུང་། ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང་། །ཐབས་མང་དཀའ་བ་མེད་པ་དང་༑ ༑དབང་པོ་རྣོན་པོའི་དབང་བྱས་པས། །སྔགས་ཀྱི་ཐེག་པ་ཁྱད་པར་འཕགས༑ ༑ཞེས་པ་ལ་རྒྱ་བོད་ཀྱི་པཎྜི་ཏ་གྲངས་ལས་འདས་པས་བཤད་པ་བྱས་པ་ཐམས་ཅད་ལ་མདོ་སྔགས་ཐབས་ཀྱི་སྒོ་ནས་ཁྱད་འབྱེད་པ་ཁོ་ན་ལས་མ་མཁྱེན༑ ཁྱད་པར་དཔལ་ལྡན་ཨ་ཏི་ཤ ལོ་ཆེན་རིན་བཟང་། ཆོས་རྗེ་ས་པཎ། ། ཀུན་མཁྱེན་བུ་སྟོན་ལ་སོགས་པ་གསུང་རབ་ཀྱི་མིག་ཏུ་གྱུར་པ་དུ་མས་ཀྱང་། གསང་སྔགས་ལ་ལྟ་བའི་ཟབ་ཁྱད་ཀླུ་སྒྲུབ་ཀྱིས་དབུ་མ་རིགས་ཚོགས་སུ་བཤད་པ་ལས། ལྷག་པ་མེད་དོ་ཞེས་མགྲིན་གཅིག་ཏུ་གསུང་ན་ཁྱོད་ཀྱི་གྲུབ་པའི་མཐའ་འདི་གང་ནས་རྙེད་པ་ཞིག་ཡིན་ན་རེ་འཚར། གལ་ཏེ་འདི་ནི་ངོ་མཚར་ཆེ་བ་གཞད་དག་ཀྱི་གནས་མ་ཡིན་ཏེ། རྣལ་འབྱོར་པ་ཡང་བློ་ཁྱད་ཀྱིས། །གོང་མ་གོང་མ་རྣམས་ཀྱིས་གནོད། །ཅེས་གྲུབ་མཐའ་སྨྲ་བ་བཞི་པོ་ཡང་བདག་མེད་ལ་ཕྲ་རགས་ཡོད་པར་བཤད་པ་མ་ཡིན་ནམ་ཞེ་ན། འདི་ནི་དེ་བས་ཀྱང་མཚར་ཏེ། ཡུལ་གྱི་གནས་ཚུལ་དང་བློའི་འཛིན་སྟངས་འབྱེད་མ་ཤེས་པ། བློས་སོ་སོར་བཟུངས་བའི་དབང་གིས་ཡུལ་ཐ་དད་དུ་འགྲོ་བར་འདོད་པའི་ཕྱིར་རོ། །ཅི་སྟེ་མདོ་སྔགས་ལྟ་བ་ལ་ཁྱད་པར་ཡོད་པ་ཁོ་ན་སྟེ། མདོའི་ལྟ་བའི་མཐའ་ཐུག་ནི། ཀླུ་སྒྲུབ་ཀྱིས་གསུངས་པའི་མཐའ་བཞི་སྐྱེ་འགོག་དང་གཅིག་དུ་བྲལ་སོགས་ལ་བསྟེན་པའི་སྟོང་ཉིད་ཡིན་ལ། དེ་ནི་དུས་འཁོར་གྱི་ཆ་ལག །འཇམ་དབྱངས་ཀྱི་རང་གི་ལྟ་བའི་འདོད་པ་མདོར་བསྟན་པ་ལས། ཕུང་པོ་རྣམ་བཅད་སྟོང་པ་ཉིད། ། ཆུ་ཤིང་བཞིན་དུ་སྙིང་པོ་མེད། །རྣམ་པ་ཀུན་མཆོག་ལྡན་པ་ཡི། །སྟོང་ཉིད་དེ་ལྟར་འགྱུར་མ་ཡིན། །ཞེས་ལེགས་པར་བཀག་ཅིང་གསང་སྔགས་པའི་སྟོང་ཉིད་དེ་རྣམ་ཀུན་མཆོག་ལྡན་གྱི་སྟོང་ཉིད་ཅེས་བྱ་བ་གཟུགས་ཀྱི་རང་བཞིན་དུ་གྱུར་པ་ཞིག་ཡིན་པར་གསུངས་པས་སོ་ཞེ་ན། ལུང་དེའི་དོན་ནི། ཐབས་ཀྱི་རྣམ་པ་ཐམས་ཅད་དང་བྲལ་བའི་སྟོང་ཉིད་རྐྱང་པ་བསྐལ་པ་བྱེ་བར་བསྒོམས་ཀྱང་སྙིང་པོ་མེད་པས། ཐབས་ཀྱི་རྣམ་ཀུན་མཆོག་དང་ལྡན་ཞིང་བདེ་བ་ཆེན་པོ་དང་སྦྱར་བའི་སྟོང་པ་ཉིད་བསྒོམས་ན་དེ་ལྟར་མི་འགྱུར་བའི་དོན་ཡིན་ཏེ། དཔལ་ལྡན་ཨ་ཏི་ཤའི་བྱང་ཆུབ་ལམ་སྒྲོན་ལས། ཐབས་དང་བྲལ་བའི་ཤེས་རབ་དང་། །ཤེས་རབ་བྲལ་བའི་ཐབས་གཉིས་ནི། གང་ཕྱིར་གཉིས་ཀའང་འཆིང་གསུངས་པ། །དེ་ཕྱིར་གཉིས་ཀ་སྤང་མི་བྱ། ཞེས་དང་། ཐབས་དང་ལྡན་པའི་ཤེས་རབ་ནི། །གང་ཞིག་བདག་ཉིད་སྒོམ་བྱེད་པ། །དེས་ནི་བྱང་ཆུབ་མྱུར་དུ་འཐོབ། །བདག་མེད་རྐྱང་པས་མ་ཡིན་ནོ༑ ༑ཞེས་དང་། གཞན་ཡང་མདོ་རྒྱུད་ཀུན་ལས་དོན་འདི་ལན་གཅིག་མ་ཡིན་པར་གསུངས་པ་ལྟར་རོ། །དེར་མ་ཟད། ཕུང་པོ་རྣམ་བཅད་ཀྱི་དོན། མེད་དགག་རི་བོང་གི་རྭ་ལྟར་གཏན་མེད་དུ་སོང་བ་ལ་ཡང་དགོངས་པར་གསལ་ཏེ། འཇམ་དབྱངས་རང་ཉིད་ཀྱི་ལུང་དེའི་དེ་མ་ཐག་ན། སྐྱེ་མེད་འགག་པ་མེད་པ་ཡི། ཤེས་བྱའི་དོན་རྣམས་མཐོང་བ་ནི། །སྟོང་ཉིད་སྟོང་པ་སྒོམ་པ་ནི། ཕུང་པོ་རྣམ་བཅད་མ་ཡིན་ནོ། །ཞེས་སྐྱེ་འགག་མེད་པའི་ཤེས་བྱ་མཐོང་བ་དེ། སྟོང་པས་སྣང་བ་ལ་བཀུར་བ་མ་བཏབ་པར་མཐོང་ན་ཕུང་པོ་རྣམ་བཅད་མ་ཡིན་པར་གསུངས་པའི་ཕྱིར་རོ། །དེ་ལྟ་བུའི་ཚུལ་གྱིས་གཞུང་གི་དགོས་པ་འགྲེལ་མ་ཤེས་ན། བླུན་པོ་ལ་ལྟ་ངན་མང་དུ་འབྱུང་སྟེ། དོན་སྒྲ་ཇི་བཞིན་ཡོངས་རྟོགས་ན། །བདག་ཉིད་ཉམས་ཤིང་བློ་ཉམས་འགྱུར། །ཞེས་གསུངས་པ་ལྟར་རོ། །དགོངས་དོན་ཟབ་མོ་མི་འཚོལ་ན། གཞུང་སྔ་མའི་འཕྲོ་ཉིད་ན། ཆོས་རྣམས་ཐམས་ཅད་སྟོང་པ་ཉིད། རྒྱལ་བས་སྙིང་པོ་མེད་པར་གསུངས། །གང་རྣམས་སྟོང་ཉིད་མཐོང་བ་ཡི། །སྒྲུབ་ཐབས་འདི་ནི་གསུངས་པའོ། །སྙིང་རྗེའི་ཆོས་རྣམས་ཐམས་ཅད་ཀྱང་། རྒྱལ་བས་སྙིང་པོ་མེད་པར་གསུངས། །སྒྲུབ་ཐབས་འདི་ནི་གསུངས་པའོ། །གང་རྣམས་སྙིང་རྗེ་མཐོང་བ་ཡི། ཞེས་གསུངས་པ་རྣམས་ཀྱང་ཇི་ལྟར་འཆད་སོམས་ཤིག།དེར་མ་ཟད། གཞི་དངོས་པོའི་གནས་ལུགས་ནི་རིགས་པས་གཏན་ལ་འབེབས་དགོས་ལ། རིགས་པ་ནི་དཔལ་མགོན་ཀླུ་སྒྲུབ་ལ་འཇམ་དབྱངས་ཀྱིས་བསྟན་པའི་རིགས་པ། དབུ་མ་རིགས་པའི་ཚོགས་སུ་གསུངས་པ་ལས་ལྷག་པ་སུས་ཀྱང་བཤད་པར་ནུས་པ་མ་ཡིན་པས་ཀྱང་མདོ་སྔགས་རྟོགས་བྱའི་ལྟ་བ་ལ་ཁྱད་པར་མེད་དོ། །ཅི་སྟེ། རིགས་པ་ནི་སོ་སོར་རྟོག་ཅིང་དཔྱོད་པའི་རྟོག་པ་འབའ་ཞིག་ཡིན་པས་ཡུལ་ཇི་བཞིན་དུ་གཏན་ལ་འབེགས་མི་ནུས་ཀྱི། ཇི་སྲིད་དུ་ཡུལ་མངོན་སུམ་དུ་གྱུར་པའི་བར་དུ་ནི། རྒྱལ་བའི་ལུང་ཚད་མར་ཁས་ལེན་པ་ལས་ལྷག་པ་མེད་པས་ཁོ་བོ་ཅག་ལ་ནི། གཞི་དངོས་པོའི་གནས་ལུགས་དུས་ཀྱི་འཁོར་ལོའི་རང་བཞིན་དུ་བཞུགས་པའི་ལུང་གི་ཚོགས་གྲངས་མེད་པ་ཡོད་དོ་ཞེ་ན། ཀྱེ་མ་སངས་རྒྱས་བྱང་སེམས་དང་། ཤིང་རྟ་ཆེན་པོ་རྣམས་ཀྱིས་ནི་རིགས་པས་དངོས་པོའི་གནས་ལུགས་གཏན་ལ་ཕབ་ནས་ཡུལ་དེའི་རང་བཞིན་ཇི་ལྟ་བར། ལུང་དེས་བཤད་མ་བཤད་བརྟག་པའི་སྒོ་ནས་ལུང་དག་མ་དག་རྟོགས་པར་གསུངས་ན༑ ཁྱེད་ཅག་ནི་དེ་དག་ལས་ཕྱི་རོལ་དུ་གྱུར་པ་ཞིག་གོ དེ་ཅིའི་ཕྱིར་ཞེ་ན། སློབ་དཔོན་འཕགས་པ་ལྷས། སངས་རྒྱས་ཀྱིས་གསུངས་ལྐོག་གྱུར་མ། གང་ཞིག་ཐེ་ཚོམ་སྐྱེས་གྱུར་པ། །དེ་ཡིས་སྟོང་པ་ཉིད་རྟེན་ནས། །འདི་ཉིད་ཁོ་ནར་ཡིད་ཆེས་བྱ༑ ༑ཞེས་ཤིན་དུ་ལྐོག་གྱུར་གྱི་དོན་ལས་རྒྱུ་འབྲས་དང་མཐོ་རིས་ཀྱི་བཀོད་པ་ལ་སོགས་ལུང་ནས་བཤད་པ་ལ་ཡིད་མ་ཆེས་ན། སྟོང་པ་ཉིད་དངོས་སྟོབས་ཀྱི་རིགས་པས་ལེགས་པར་གཏན་ལ་ཕབ་ཏེ། རིགས་ཤེས་ཀྱིས་ལེགས་པར་ངེས་པ་ཇི་ལྟ་བ་བཞིན་དུ་ལུང་ནས་བཤད་འདུག་པའི་རྒྱུ་མཚན་གྱིས་ཤིན་ལྐོག་རྣམས་ཀྱང་ལུང་འདི་ནས་ཇི་ལྟར་བཤད་པ་ལྟར་གནས་སོ་སྙོམ་དུ་ངེས་པར་གྱིས་ཤིང་ཅེས་གསུངས་ཤིང་། དེ་བཞིན་དུ་རིགས་པའི་དབང་ཕྱུག་གིས་གསུངས་ལས་ཀྱང་༑ བླང་དང་དོར་བྱའི་དེ་ཉིད་ནི། ཐབས་བཅས་རབ་ཏུ་ངེས་པ་ཡིས། །གཙོ་བོའི་དོན་ལ་མི་སླུ་ཕྱིར། །གཞན་ལའང་རྗེས་སུ་དཔག་པ་ཡིན། །ཞེས་གཞལ་བྱའི་གཙོ་བོ་བདེན་བཞིའི་གནས་ལུགས་དངོས་སྟོབས་ཚད་མ་ངེས་པ་ལྟར་གསུངས་འདུག་པའི་རྒྱུ་མཚན་གྱི་ཤིན་ལྐོག་ལ་ཡང་མི་སླུ་བར་དཔོག་པར་གསུངས་ལ། དེར་མ་ཟད་ལུང་གསུང་བ་པོ་ཚད་མའི་སྐྱེ་བུར་སྒྲུབ་པ་ཡང་ལུང་རྣམ་དག་དུ་གྲུབ་པ་ལ་ལྟོས་ཤིང་། དེ་ཡང་དཔྱད་གསུམ་གྱིས་དག་མ་དག་ལ་ལྟོས་ལ། །དེ་ཡང་མངོན་གྱུར་སྟོན་པ་ལ། མངོན་སུམ་དང་ལྐོག་གྱུར་སྟོན་པ་ལ་རྗེས་དཔག་གིས་གནོད་མི་གནོད་དང་ཤིན་ལྐོག་ལ་དགོངས་དོན་གྱི་ངག་སྔ་ཕྱི་འགལ་མི་འགལ་བརྟག་དགོས་ན་དེ་ཡང་རིགས་པ་མེད་པར་ཇི་ལྟར་རྟོགས་པར་ནུས། གཞན་ཡང་ལུགས་འབྱུང་ལུང་ཟློག་གཉིས་ཀྱི་སྒོ་ནས་ཐུབ་པ་ཚད་མར་སྒྲུབ་པའི་ཕྱོགས་ཆོས་མཐའ་ཐུག་པ་ཡང་དངོས་སྟོབས་རིགས་པ་ངེས་པ་ཞིག་མེད་ན། སངས་རྒྱས་ལ་དམིགས་པའི་སྒྲོ་འདོགས་སོ་སྐྱེས་ཆོད་མི་སྲིད་དེ། སྒྲོ་འདོགས་གཅོད་བྱེད་ལ་མྱོང་སྟོབས་ཀྱིས་སམ། རྟགས་སྟོབས་ཀྱིས་སྒྲོ་འདོགས་གཅོད་པ་གཉིས་གང་རུང་ལས་གཞན་མེད་ལ། སངས་རྒྱས་ལ་སྒྲོ་འདོགས་མྱོང་སྟོབས་ཀྱིས་ཆོད་པ་ས་བཅུ་མན་ཆོད་དུ་མི་སྲིད་པས། རྟགས་སྟོབས་ལས་འོས་མེད་ཅིང་དེ་ཡང་ཤིང་རྟ་ཆེན་པོ་རྣམས་ཀྱིས་བཤད་པའི་རིགས་པ་ལས་གཞན་པའི་ཐབས་ཀྱི་འགྲུབ་པ་མ་ཡིན་ཏེ༑ ལུང་རྐྱང་པ་ལ་རྟེན་པའི་བློ་ནི་ཚད་མས་དྲངས་པའི་ངེས་ཤེས་གཏིང་ཚུགས་མ་ཡིན་པར་སྔོན་གྱི་ཁྲོན་པ་རྙིང་པ་ཡིན་པའི་རྒྱུ་མཚན་གྱིས་ཆུ་ཡོད་སྙམ་དུ་འཛིན་པའི་ཡིད་དཔྱོད་དང་འདྲ་བ། བདུད་སྡིག་ཅན་སངས་རྒྱས་ལ་སོགས་པའི་ཆ་བྱད་དུ་འོངས་ཏེ་ཁྱོད་ཀྱི་འདོད་པ་དང་རྟོགས་པ་ནི་དོན་ལ་གནས་པ་མ་ཡིན་གྱི་འདི་ནི་འདི་ལས་ཟློག་པར་དོན་ལ་གནས་པ་ལ་ཁོ་ནའོ་ཞེས་ཟེར་ན། །དེ་མ་ཐག་ཏུ་སྔར་གྱི་གྲུབ་མཐའ་ལ་འགྱོད་པ་དང་བཅས་ཏེ་བདུད་དེའི་རྗེས་སུ་འབྲང་བ་གདོན་མི་ཟ་སྟེ། རང་གིས་ཚད་མས་དྲངས་པའི་ངེས་པ་མ་རྙེད་པའི་རྐྱེན་གྱིས་གསུང་རབ་སྡེ་སྣོད་གསུམ་དང་རྒྱུད་སྡེ་བཞི་ནས་བཤད་པའི་བསྟན་པ་རྣམ་དག་ཉམས་སུ་ལེན་བཞིན་པ་དོར་ཏེ། །རྨི་ལམ་གྱི་ཆོས་དང་བྲལ་འོག་ནས་གཏེར་དུ་སྦས་པ་ཐོན་པའི་ཆོས་ཡིན་ཟེར་བའི་ཟབ་ཟབ་ལྟར་སྣང་བ་གསུང་རབ་ལས་ཕྱི་རོལ་དུ་གྱུར་པ་དུ་མ་ལ་དགའ་བཞིན་དུ་འཇུག་པ་མང་དུ་བྱུང་བའི་ཕྱིར་རོ། །དོན་འདི་ལ་དགོངས་ན། ཆོས་རྗེ་ས་སྐྱ་པཎྜི་ཏས། སྡེ་སྣོད་གསུམ་དང་རྒྱུད་སྡེ་བཞི། །བཞི་མདོའི་རྩྭ་བཞིན་དོར་ནས་ནི། །རྨོངས་པས་བྱས་པའི་བླུན་ཚིག་ལ། །ཐུབ་པའི་བཀའ་བས་ལྷག་པར་རྩི། །ཀྱེ་མ་བསོད་ནམས་དམན་པའི་མི། །ལྷ་སྐལ་ཆད་ནས་འབྱུང་པོ་སྒྲུབ། །ཅེས་སྨྲེ་སྔགས་མཛད་པ་ཡང་། ཐུབ་པའི་བསྟན་པ་དང་སེམས་ཅན་དེ་དག་ལ་ཐུགས་ཀྱིས་མ་བཟོད་པ་ཡིན་གྱི། གཞན་ལ་ཞེ་སྡང་ནས་གསུངས་པ་མ་ཡིན་ནོ། །དེ་ལྟར་ན། རང་གིས་ངེས་ཤེས་སྐྱེད་པའི་ཐབས་སུ།། དཔལ་མགོན་ཀླུ་སྒྲུབ་ཡབ་སྲས་དང་། མཁས་མཆོག་དབྱིག་གཉེན་རྗེས་འབྲང་དང་བཅས་པའི་རིགས་པ་ཕྲ་རགས་རྣམས་ལ་སྦྱངས་ཏེ་གཞི་དངོས་པོའི་གནས་ཚུལ་ཐོག་མར་བསམ་བྱུང་གི་རིགས་པས་སྒྲོ་འདོགས་གཅོད། དེ་བསྒོམ་པར་བྱེད་པའི་ལམ་ལ་ཐབས་ཀྱི་ཡན་ལག་མཆོག་དམན་དུ་མ་ཞིག་གསུངས་པའི་ནང་ནས་རིམ་གྱིས་བློ་ཚོད་དང་སྦྱར་ནས་འཇུག་པར་བྱའོ། །དོན་འདི་ལ་དགོངས་ནས་ལོ་ཆེན་བློ་ལྡན་ཤེས་རབ་ཀྱི་ཞལ་ནས། ཆོས་རྣམས་རང་བཞིན་སྟོང་པའི་ཚུལ་ལ་འཇུག་པའི་སྒོ། ཡན་དག་རིགས་ཚོགས་ཀླུ་སྒྲུབ་ཞབས་ཀྱིས་གསུངས་པ་དེ། ། རིགས་པའི་དབང་ཕྱུག་རྣམ་འགྲེལ་མཛད་པའི་གཞུང་མཛེས་ལས། །གསལ་བར་རྟོགས་ནས་ལུགས་ངན་གཞན་ཀུན་རྩྭ་བཞིན་དོར། །པཎྜི་ཏ་ཞེས་རབ་གྲགས་འདིར་འོངས་ཕལ་ཆེར་ཡང་། །གཞུང་ལུགས་མི་མཁས་རང་གི་ངན་རྟོགས་གིས་ཁྲིད་ཅིང་། །་མཐའ་གཉིས་ལ་འཆེལ་ཡང་དག་ལམ་དང་བྲལ་བས་ན། །དེ་དག་ཚིག་གིས་ཀླུ་སྒྲུབ་ཀྱིས་བཤད་ལམ་མི་དོར། །ཞེས་གསུངས་པའི་ཕྱིརརོ། །དེ་དག་ནི་མཚན་ཉིད་ཐེག་པ་ལ་གཙོ་བོར་བྱེད་པའི་ལུང་ཡིན་ནོ་སྙམ་ན། གསང་སྔགས་མཐའ་དག་ལས་ཀྱང་དོན་འདི་ཉིད་གསུངས་མོད་ལུང་ཁུངས་མང་ན་ཡི་གེ་མང་པར་འགྱུར་བས་བཞག་ལ། དཔལ་དུས་ཀྱི་འཁོར་ལོ་འདི་ཉིད་ཀྱི་ཡང་། །ལྟ་བ་གཏན་འབེབས་ཀྱི་སྐོར་རྩལ་དུ་སྟོན་པ་ནི་ནང་ལེའི་འཇུག་གི་མདོར་བསྡུས་ཡིན་ལ༑ དེ་ནས་ཕྱི་ནང་གི་གྲུབ་མཐའ་ཞན་མཐའ་དག་བཀག་པའི་རྗེས་སུ་རང་ལུགས་མཐར་ཐུག་པ་ནི་དབུ་མའི་གྲུབ་མཐའ་ལ་མཛད་པ་སྨྱོན་དུ་ཅུང་ཟད་ཀྱང་མེད་དེ། །གཞན་སེམས་ཙམ་པ་ཡང་བཀག་པའི་མཇུག་ཏུ། དེའི་ཕྱིར་དབུ་མ་པས་སྨྲས་པ། རྣམ་པར་ཤེས་པ་དོན་དམ་ཡོད། དེ་ཡང་མཁས་རྣམས་མི་འདོད་དེ། གཅིག་དང་དུ་མའི་རང་བཞིན་དང་། །བྲལ་བས་ནམ་མཁའི་པདྨ་བཞིན། །ཡོད་མིན་མེད་མིན་ཡོད་མེད་མིན། །གཉིས་ཀའི་བདག་ཉིད་མིན་པའང་མིན༑ ༑མཐའ་བཞི་ལས་ནི་རྣམ་གྲོལ་བའི་། །དེ་ཉིད་དབུ་མ་པ་ཡི་རིག།ཞེས་གསུངས་པའི་ཕྱིར་རོ། ཁྱེད་ལྟར་ན་ནི། དབུ་མ་པའི་ལུགས་དེ་ལ་ཡང་དགག་པ་མཛད་དགོས་པས་དེའི་སྐབས་དང་། ཁྱད་པར་འཇམ་དབྱངས་ཀྱི་རང་གི་ལྟ་བ་འདོད་པ་མདོར་བསྟན་པ་དང་། སེམས་འགྲེལ་ཐམས་ཅད་ལས་དེ་ལ་དགག་པ་མ་མཛད་དོ། ཅི་སྟེ་ལྟ་བ་ཀླུ་སྒྲུབ་ཀྱིས་བཀྲལ་བ་ལས་མཆོག་ཏུ་གྱུར་པ་མེད་མོད་ཀྱི། ཀླུ་སྒྲུབ་ཀྱིས་ཀྱང་མཚན་ཉིད་ཐེག་པར་བཀྲལ་བར་ལས་ལྷག་པ་ཞིག་གསང་སྔགས་སུ་བཀྲལ་ལོ་ཞེ་ན། བདག་ཉིད་ཆེན་པོ་དེས། གསང་སྔགས་ཀྱི་དོན་དམ་བྱང་སེམས་བསྒོམ་པའི་དོན་དུ། གསང་བ་འདུས་པ་རྩ་རྒྱུ་ལེའུ་གཉིས་པའི་རྣམ་སྣང་གི་བྱང་ཆུབ་ཀྱི་སེམས། །དངོས་པོ་ཐམས་ཅད་དང་བྲལ་བ། ཞེས་པའམ། གཞན་འགྱུར་དུ། ཀུན་དུ་ཡོད་པ་དང་བྲལ་ཞིང་། །ཕུང་པོ་སྐྱེ་མེད་ཁམས་རྣམས་དང་། །བཟུང་དང་འཛིན་པ་རྣམ་སྤངས་པ། །ཆོས་ལ་བདག་མེད་མཉམ་ཉིད་པས། །རང་སེམས་གདོད་ནས་མ་སྐྱེས་པ། །སྟོང་པ་ཉིད་ཀྱི་རང་བཞིན་ཞེས་གསུངས་པའི་དོན་འགྲེལ་པར་བྱེད་པ་བྱང་ཆུབ་སེམས་འགྲེལ་དུ་གསལ་བར་གྲགས་པ་དེ་མཛད་པ་ཡིན་པས། དེར་ཕར་ཕྱིན་ཐེག་པ་ལས་ལྷག་པའི་ལྟ་བ་ཞིག་ཡོད་ན་ཅིས་ཀྱང་གསུང་རིགས་ཏེ། །དེ་རྩོམ་པའི་དམ་བཅར། ། བྱང་ཆུབ་སེམས་དཔའ་སྔགས་ཀྱི་སྒོའི་སྤྱད་པ་སྤྱོད་པ་རྣམས་ཀྱི་བྱང་ཆུབ་ཀྱི་སེམས་ཀྱང་བསྒོམ་པའི་སྟོབས་ཀྱིས་བསྐྱཻད་པར་བྱ་བ་ཡིན་པས། དེའི་ཕྱིར་དེའི་རང་བཞིན་བཤད་པར་བྱའོ། །ཞེས་གསུངས་པའི་ཕྱིར་རོ། །དེ་ལས་ནི་ཁྱད་པར་ལྷག་པོ་ཅུང་ཟད་ཀྱང་མ་བཤད་པ་མཁས་པ་ཀུན་ལ་གསལ་ལོ། །སྤྲོས་པའི་མཆོག་གོ ། གཉིས་པ་ལམ་ལ་རྟེན་པའི་རྩོད་པ་སྤང་བ་ནི་སྔོན་དང་ད་ལྟའི་དུས་ཀྱི་འཁོར་ལོ་བར་རློམ་པ་མང་པོ་ཞིག་ན་རེ། ཁྱོད་ཀྱིས་གྲོལ་ལམ་སྐྱེད་རྫོགས་གཉིས་སུ་བྱས་པ་ནི་ཤིན་དུ་མི་རིགས་ཏེ། སྐྱེད་རིམ་ནི། སྤྱིར་རྒྱུད་ཀྱི་བརྗོད་བྱ་བདེན་གཉིས་ཀྱི་ནང་ནས་ཀུན་རྫོབ་བདེན་པ་ཡིན། ཁྱད་པར་རྟོག་པའི་རྣལ་འབྱོར་ཡིན་པས༑ འཇིག་རྟེན་པའི་དངོས་གྲུབ་ཞི་སོགས་ཙམ་ཞིག་སྒྲུབ་བྱེད་ཡིན་གྱི། གྲོལ་ལམ་གཏན་ནས་མ་ཡིན་ཏེ། མདོར་བསྡུས་དང་པོར། །གཟུགས་ལ་སོགས་པར་རྟོགས་པ་དཀྱིལ་འཁོར་གྱི། །འཁོར་ལོ་བསྒོམ་པ་གོམས་པར་གྱུར་པས་ནི། །གྲུབ་པ་འཇིག་རྟེན་པ་དག་འགྲུབ་གྱུར་གྱི། །འདོད་པའི་དངོས་གྲུབ་ཆེན་པོ་ག་ལ་ཞིག། ཅེས་གསུངས་ལ། ཁྱད་པར་མཆོག་མི་གྱུར་དུ། སྐྱེས་རིམ་རྒྱས་པར་བཀག་ཅིང་དེ་ལ་སྨད་པ་དུ་མ་ཞིག་མཛད་པའི་ཕྱིར་རོ་ཞེ་ན། འདི་ནི་ཤིན་དུ་ཡང་མི་རིགས་པའི་གྲུབ་མཐའ་ཡིན་ཏེ། ཐེག་པ་སྤྱི་དང་འགལ་བ་དང་། ཁྱད་པར་གསང་སྔགས་དང་འགལ་བ། །དགོས་སུ་དུས་འཁོར་ནང་འགལ་བར་འགྱུར་བའི་ཕྱིར་རོ། །དེ་ཡང་འདི་ལྟར། དེ་ལྟར་གསུངས་པའི་ལུང་མང་དུ་ཡོད་མོད་ཀྱི་དེ་དག་གི་དོན་ནི་ཁྱེད་ཀྱིས་རྟོགས་པ་ལྟར་མ་ཡིན་ཏེ། འོ་ན་ཅི་ཞེ་ན། རྒྱ་གར་དུ། །སྐྱེད་རིམ་རྫོགས་རིམ་གཉིས་པོ་རེ་རེ་བས་ཆོག་པར་འཛིན་པ་དང་། ཁྱད་པར་སྐྱེད་རིམ་རྐྱང་པས་ཆོག་གི རྫོགས་རིམ་ནི་བསྒོམ་དགོས་པ་མ་ཡིན་ཏེ། དེའི་དོན་ནི་གནས་ལུགས་ཀྱི་དོན་བསྒོམ་པ་ཡིན་ན། དེ་ནི་ཡིན་ལུགས་ཤེས་པ་ཙམ་གྱིས་སྒྲོ་འདོགས་སེལ་ནུས་པས་གོམས་པརབྱེད་མི་དགོས་པའི་ཕྱིར་རོ། །དེས་ན་སངས་རྒྱས་ཀྱི་རྒྱུར་བསྒོམ་པར་བྱ་བ་ནི་སྐྱེད་རིམ་ཁོ་ནས་ཡིན་ནོ་ཞེས་མགྲིན་གཅིག་ཏུ་སྨྲ་བའི་སློབ་དཔོན་དུ་མ་ཞིག་བྱུང་བར། འཇམ་དཔལ་གྲགས་པས་མཛད་པའི་སྙིང་པོ་རྒྱན་དུ་རྒྱས་པར་བཤད་པས། དེ་ལྟ་བུའི་ལོག་རྟོགས་དགག་པའི་ཕྱིར་དུ་གཙོ་བོར་གསུངས་ཤིང་། དེར་མ་ཟད་སྐྱེད་རིམ་རྐྱང་པས་མཆོག་མི་འགྲུབ་ཅེས་པའི་དོན་ཡིན་པ་ནི། ལུགས་རིགས་གཞན་ལ་རྟེན་མི་དགོས་པར་ཁྱེད་རང་གི་མཆོག་ཏུ་བཟུང་བའི་ལུང་དོན་དེ་ཉིད་ཀྱིས་ལེགས་པར་བསྟན་ཡོད་དེ། ཕྱོགས་ལྷུང་དོར་ནས་ཞིན་ཏུ་བལྟས་ཤིང་ལུང་དོན་དཔ